Francois Deysel - Twee enkelsnitte op eie stoom - Afrikaans.com
Twee enkelsnitte op eie stoom
Om 'n enkelsnit as onafhanklike kunstenaar vry te stel, kan 'n baie groot en duur uitdaging wees. Maar gelukkig was dit nog nooit iets wat die popsanger, Francois Deysel, afgeskrik het nie. Hy het onlangs sommer twee nuwe liedjies uitgereik en sy aanhangers is gaande daaroor. Annelien van Basten vertel meer oor dié opwindende projekte waarmee hy tans besig is.
Entrepreneur, fiksheidsverslaafde en besigheidsman, Francois Deysel, is al versot op musiek vandat hy kan onthou. Alhoewel die plattelandse dorpie waar hy grootgeword het vir hom min geleenthede gegee het om te groei op hierdie gebied, het hy nooit sy droom opgegee nie … en noudat hy in Gauteng woon, kan hy sy eie sprokiesverhaal ten volle uitleef.
Hy het pas twee splinternuwe enkelsnitte, Ek Staan Nog en Net Soos In 'n Sprokie, elektronies vrygestel en beide van hierdie oorspronklike popverwerkings gaan beslis gewild wees by troues en op die dansvloer.
Volgens die sanger is Ek Staan Nog 'n inspirerende Afrikaanse danssnit uit die pen van Anton Botha. "Ek het dadelik van die liedjie gehou toe ek dit hoor, omdat ek self met die tema kan vereenselwig. Dit is 'n bemoedigende lied vir diegene wat al moed verloor het in die lewe. Die boodskap is dat as jy kan staande bly teen al die aanslae van die lewe, sal geen wind dit regkry om jou ooit om te waai nie," vertel hy.
Net Soos In 'n Sprokie, wat ook deur Anton Botha geskryf is, is weer vir al die romantiese siele daar buite wat glo aan 'n gelukkige toekoms en einde, al lyk hulle sprokie nie noodwendig soos almal anders s'n nie. "Liefde is nie altyd 'n sprokiesverhaal nie en kan soms 'n nagmerrie wees. Maar ten spyte daarvan, sal ons aanhou hoop vir daardie sprokiesverhaalverhouding," verduidelik die kunstenaar. "Ek glo dat luisteraars by die woorde sal aanklank vind, want almal gaan die een of ander tyd in 'n verhouding staan … soms die sprokiesverhouding waarop almal hoop en ander kere nie, want almal wil graag liefde in hulle lewens hê."
Sy nuutste vrystellings volg kort op die hakke van sy debuut-enkelsnit, Sterrekaart, wat in 2018 uitgereik is en jou uitnooi om saam te sing en dans.
Dié treffer is 'n liefdesliedjie wat gaan oor 'n musikant se liefde vir musiek en dit is nogal heel gepas dat dit die een is waarmee sy loopbaan amptelik sou afskop.
Hierdie Vrystater, wat kon sing nog voordat hy behoorlik kon praat, werk al vir nege jaar in die musiekbedryf. Alhoewel hy eers laas jaar sy eerste enkelsnit uitgereik het, tree hy al vir jare op en het hy onlangs 'n permanente weeklikse vertoning elke Woensdag by Hippo's Waterfront in Brakpan losgeslaan.
Francois beskou egter die vrystelling van sy eerste enkelsnit en album as die grootste hoogtepunte van sy loopbaan sover en hy is nog nie vir 'n dag spyt dat hy die platteland vir die stad se liggies verruil het nie. Hy is baie doelgerig en het nog baie planne vir die toekoms, wat 'n klein teaterproduksie en landswye toer insluit.
As jy hom vra wat hom inspireer om sekere musiek te sing, sê hy: "Vir my om enige lied te sing, moet ek myself daarin kan vind. Die boodskap moet my hart raak. Dis 'n storie wat jy oordra, en die gevoel moet daar wees. So as ek iets nie "voel" nie, sal ek dit nie sing nie."
Dieselfde geld ook vir die musiek waarna hy graag luister en hy erken ook dat, alhoewel hy lief is vir enige musiek, Afrikaans hom die naaste aan die hart lê. "Afrikaans is die taal waarin ek gebore is en myself kan uitleef, veral met musiek. Musiek voed die siel en genees die hart en daar is baie liedjies wat my deur moeilike tye gedra het," gesels hy. "Die Afrikaanse musiekbedryf is groot en groei elke dag en ek is baie positief dat dit net groter en sterker sal word in die toekoms."
Wanneer hy nie op die verhoog is nie, bestuur hy sy eie besigheid – Print Signs and Art – in Alberton wat sandblaaswerk doen en hom die geleentheid gee om op 'n ander manier kreatief te wees. Hy is ook baie lief daarvoor om fiks te bly en is 'n aktiewe lid by CrossFit Alberton 2.0.
Om nederig te bly, is 'n eienskap wat vir hom baie belangrik is en iets wat hy uitleef in sy eie beroep en musiekloopbaan.
Francois Deysel se musiek is nie net strelend op die oor nie, maar 'n bewys van wat jy met groot drome, deursettingsvermoë, harde werk en passie kan regkry. Dit is maar net die begin van groot dinge vir hom en ons kan nie wag om te sien watter drome op sy lewensavontuur nog gaan waar word nie.